|  |
| --- |
|  |
|  |

SPOROČILO ZA JAVNOST

**Tehnoparkova praznična doživetja privabila znanstvene navdušence**

*V Tehnoparku Celje so v zadnjem mesecu leta 2023 s prazničnimi doživetji navdušili obiskovalce. Na novo so postavili kotiček umetne inteligence. Slednja bo, poleg trajnostnega razvoja, ena od osrednjih tem v letu 2024. Že januarja se obeta prva novost, in sicer TPC klub – podcasti.*

V času Pravljičnega Celja 2023 so tudi v Tehnoparku Celje pripravili pester praznični in počitniški program. Obiskovalce so k obisku privabili z dodatnimi delavnicami in doživetji, na katerih je bilo mogoče raziskovati zakonitosti znanosti in umetne inteligence ter se zabavati s humanoidnimi robotki. Del delavnic so pripravili s partnerskima ustanovama, Kemijskim inštitutom Slovenije in organizacijo Mali ustvarjalci. »Z obiskom smo zelo zadovoljni. Decembra 2023 smo našteli več obiskovalcev kot leto prej. Večina jih je prišla z območja Celja, Ljubljane in Maribora, nekaj je bilo tudi tujcev, in sicer iz Hrvaške, Italije ter Avstrije. Po njihovih odzivih sodeč so jih najbolj navdušila prav različna doživetja ter, kar me še posebej veseli, prijaznost osebja,« je decembrski obisk največjega znanstveno-zabavnega parka v Sloveniji ocenila direktorica Andreja Erjavec. Dodala je še, da so konec minulega leta navduševali tudi s kulinaričnimi doživetji na Platformi 360. Delavnice peke Celjske rolce so bile polno zasedene, dobro je stekla prodaja darilnega seta Celjska rolca, kulinarična delavnica z Mio je k udeležbi privabila najmlajše. Kot novost je bil v parku predstavljen kotiček umetne inteligence, nove so bile tudi delavnice nevroznanosti z dr. Mašo Jazbec. Prav umetna inteligenca, prihodnost in trajnostni razvoj bodo osrednje teme Tehnoparka Celje v letu 2024. Že januarja 2024 se obeta prva novost TPC klub – podcasti. Gre za cikel predavanj, in sicer dr. Blaža Koritnika, izkušenega nevrologa, prof. Matica Holobarja, ki bo predaval o umetni inteligenci, ter Valerije Wolf Gang, ki bo predstavila robotiko kot del človekovega vsakdana in umetnosti.

Po decembrskem bo delovni čas Tehnoparka Celje v novem letu znova običajen. Za obiskovalce so njegova vrata odprta od srede do nedelje od 10. do 17. ure, za šolske skupine pa od torka do petka od 9. do 17. ure.

Mnenja obiskovalcev Tehnoparka Celje

*Goran Đ.*

*»Obvezno obiskati z otroki. Za ogled sta potrebni najmanj 2 uri. Vsako priporočilo.«*

*Ivana M.*

*»Fantastično! Za vse starosti, ampak res vse!!! :)«*

*Ana J.*

*»Tukaj smo se imeli super, preživeli smo več kot eno uro z našim 5-letnikom in raziskovali stvari, vsekakor priporočam to mesto!«*

*Zlatan V.*

*»Totalno super doživetje za vse generacije, dobro organizirano in prijazno osebje.«*

*Sonja H.*

*»Tako za 5-letnega vnuka, kot hčero in zeta ter zame, se je našlo kaj zanimivega. Vzemite si čas in obiščite Tehnopark. Tudi zaradi prijaznega osebja, saj so pripravljeni vskočiti in vse razložiti.«*

*Mojca A.*

*»Top doživetje. Tudi brez otrok bi se tam zadržala kar nekaj časa. Tudi vsi zaposleni so nadvse prijazni in pripravljeni na zabavo.«*